Document ID: 32009D0424

KOMISIJAS LĒMUMS
(2009. gada 28. maijs),
ar ko groza I pielikumu Padomes Direktīvai 76/769/EEK attiecībā uz lampu eļļu un grilu aizdedzināšanas šķidrumu tirgū laišanas un lietošanas ierobežojumiem, lai pielāgotu šo pielikumu tehnikas attīstībai
(izziņots ar dokumenta numuru C(2009) 4020)
(Dokuments attiecas uz EEZ)
(2009/424/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1976. gada 27. jūlija Direktīvu 76/769/EEK par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem (1) un jo īpaši tās 2.a pantu,
tā kā:
(1)
Kopš 2000. gada 1. jūlija Direktīva 76/769/EEK ierobežo dekoratīvās lampās lietojamu krāsainu un smaržīgu eļļu, kas rada aspirācijas risku un ir marķētas ar brīdinājuma uzrakstu R65, pārdošanu patērētājiem.
(2)
Kaut gan Padomes 1967. gada 27. jūnija Direktīva 67/548/EEK par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu (2) un Eiropas Parlamenta un Padomes 1999. gada 31. maija Direktīva 1999/45/EK par dalībvalstu normatīvo un administratīvo aktu tuvināšanu jautājumos, kas attiecas uz bīstamu preparātu klasifikāciju, iepakošanu un marķēšanu (3), paredz, ka grilu aizdedzināšanas šķidrumu un lampu eļļu traukiem, kas marķēti ar R65, jābūt aprīkotiem ar bērniem nepieejamu aizdari, tomēr joprojām notiek negadījumi, jo trauki nav cieši aizvērti vai saturs no lielajiem oriģinālajiem traukiem ieliets mazākos, kuriem nav bērniem nepieejamās aizdares.
(3)
Saskaņā ar valsts iestāžu sniegtajiem datiem ir pierādīts, ka lampu eļļas un grila aizdedzināšanas šķidrumi bez krāsas un bez smaržas, kuri marķēti ar R65, iedzeršanas gadījumā rada risku cilvēku veselībai, īpaši maziem bērniem, izraisot elpošanas traucējumus un elpceļu bojājumus.
(4)
Tāpēc jāpastiprina pašlaik spēkā esošie noteikumi par lampu eļļām, ko lieto dekoratīvajām lampām, un jānodrošina, ka vielas un maisījumi, ko tirgo kā grilu aizdedzināšanas šķidrumus, kas paredzēti plašai sabiedrībai, tiek pienācīgi marķēti.
(5)
Lai samazinātu gadījumu skaitu, kad lampu eļļas un grilu aizdedzināšanas šķidrumus nejauši iedzer mazi bērni, jānosaka tādas prasības iepakojumam, lai tos padarītu mazāk pievilcīgus un tie neizraisītu bērnu ziņkārību, tā novēršot iespēju, ka šos ražojumus notur par dzērieniem. Trauka izmērs jāierobežo, lai samazinātu tādu negadījumu skaitu, kas saistīti ar to, ka saturu no oriģinālajiem traukiem pārlej mazākos traukos, kuriem nav bērniem nepieejamas aizdares vai pienācīga marķējuma.
(6)
Lai mazinātu iespēju, ka mazi bērni tiek klāt eļļai, ko lieto dekoratīvajās eļļas lampās, 2002. gada septembrī pieņēma drošu dekoratīvo eļļas lampu dizaina Eiropas standartu (EN 14059). Šis standarts paredz, ka tiek nodrošināta atbilstība Eiropas Parlamenta un Padomes 2001. gada 3. decembra Direktīvai 2001/95/EK par produktu vispārēju drošību (4). Patērētāju aizsardzība jāpastiprina, pieprasot atbilstību šim standartam.
(7)
Tirdzniecības un lietošanas ierobežojumi, kurus nosaka šis lēmums, ņem vērā pašreizējo zināšanu līmeni par drošākām alternatīvām. Dalībvalstīm periodiski jāziņo Komisijai par alternatīvu izstrādi, lai atvieglotu Eiropas Ķīmisko vielu aģentūras veicamo novērtējumu. Aģentūrai, pamatojoties uz bērnu drošības aizsardzības pasākumu efektivitāti, jānovērtē, vai ir nepieciešams pieņemt papildu pasākumus un aizliegt izmantot grilu aizdedzināšanas šķidrumus un dekoratīvo lampu degvielu. Šajā nolūkā aģentūra ņems vērā Eiropas Parlamenta un Padomes 2006. gada 18. decembra Regulas (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (5), XV pielikuma prasības.
(8)
Eiropas Parlamenta un Padomes 2008. gada 16. decembra Direktīva 2008/112/EK, ar ko groza Padomes Direktīvas 76/768/EEK, 88/378/EEK, 1999/13/EK un Eiropas Parlamenta un Padomes Direktīvas 2000/53/EK, 2002/96/EK un 2004/42/EK, lai pielāgotu tās Regulai (EK) Nr. 1272/2008 par vielu un maisījumu klasificēšanu, marķēšanu un iepakošanu (6), nosaka līdz 2010. gada 1. decembrim Kopienas tirgū laisto bīstamo vielu ražotāju pienākumus. Lai atvieglotu šajā lēmumā paredzētā papildu marķējuma un iepakojuma noteikumu ieviešanu, tas pats datums jānosaka attiecībā uz tiem, kas laiž Kopienas tirgū lampu eļļas un grilu aizdedzināšanas šķidrumus. Turklāt jāizmanto jaunā riska frāze (H304), ko pieprasa Direktīva 2008/112/EK.
(9)
Regula (EK) Nr. 1907/2006 ar 2009. gada 1. jūniju atceļ un aizstāj Direktīvu 76/769/EEK. Minētās regulas XVII pielikums aizstāj Direktīvas 76/769/EEK I pielikumu. Tāpēc visi grozījumi, ko pieņem saskaņā ar Direktīvu 76/769/EEK, jāiekļauj Regulas (EK) Nr. 1907/2006 XVII pielikumā.
(10)
Tādēļ attiecīgi jāgroza Direktīva 76/769/EEK.
(11)
Šajā lēmumā paredzētie pasākumi ir saskaņā ar atzinumu, ko sniegusi Komiteja tehnisko sasniegumu ieviešanai direktīvās par tehnisko barjeru likvidēšanu tirdzniecībā ar bīstamajām vielām un preparātiem,
IR PIEŅĒMUSI ŠO LĒMUMU.
1. pants
Direktīvas 76/769/EEK I pielikumu groza saskaņā ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2009. gada 28. maijā

Labels: 4
1
14
20
15